กรมชลประทาน เตือนเขื่อนกระเสียวระบายน้ำเพิ่ม ส่งผลกระทบตลอดสองฝั่งลำห้วยกระเสียว
นายทวีศักดิ์ ธนเดโชพล รองอธิบดีกรมชลประทาน เปิดเผยว่า โครงการส่งน้ำและบำรุงรักษากระเสียว ได้ควบคุมปริมาณน้ำให้อยู่ในเกณฑ์ควบคุม ด้วยการระบายน้ำลงสู่พื้นที่ด้านท้ายประมาณวันละ 17 ล้านลูกบาศก์เมตร ซึ่งจะส่งผลกระทบตลอดสองฝั่งลำห้วยกระเสียว ในเขตอำเภอหนองหญ้าไซ อำเภอเดิมบางนางบวช อำเภอสามชุก จังหวัดสุพรรณบุรี และในเขตพื้นที่ตลอดลุ่มน้ำท่าจีน ทางระบายล้นของอ่างเก็บน้ำกระเสียว มีศักยภาพในการระบายน้ำได้สูงสุด 240 ลูกบาศก์เมตร/วินาที และมีการตรวจสอบอยู่เป็นประจำ ขอยืนยันว่าสภาพเขื่อนและฝายยังมีความมั่นคงแข็งแรงดีไม่มีรอยแตกร้าวบนสันเขื่อนแต่อย่างใด ทั้งนี้ ได้รายงานสถานการณ์น้ำให้จังหวัดและหน่วยงานที่เกี่ยวข้อง เพื่อประชาสัมพันธ์แจ้งเตือนประชาชนทราบอย่างต่อเนื่องแล้ว